यही उत्तेजना तमाम अभिभावकों को हर इतवार की दोपहर पार्कों में खींच लाती है. अधिकतर माता-पिता यहां अपने बच्चों की मंजूरी से ही आते हैं. फिंचर कहती हैं, ''कहने का आशय यह है कि एक लड़की को 30 साल की उम्र से पहले शादी कर लेनी चाहिए वरना उसे शादी का मौका नहीं मिलेगा, यह आबादी के संकट से जुड़ी सरकारी प्राथमिकताओं और महिलाओं की बढ़ती हुई शिक्षा के बीच सीधा टकराव है.'' अपनी पुस्तक में फिंचर चीन में शादियों और रियल एस्टेट के बीच एक आश्चर्यजनक संबंध की पड़ताल करती हैं जहां वे इस व्यापक धारणा को पंक्तिबद्ध करती हैं कि ''एक लड़की तब तक शादी नहीं करेगी जब तक कि लड़के के पास अपना मकान न हो.'' गांवों के इलाके में तो यह बात मोटे तौर पर सही है लेकिन फिंचर ने पाया है कि शहरों में यह बात एक मिथक जैसी है—जिसे सरकारी मीडिया और रियल एस्टेट कंपनियां अपनी ओर से थोप रही हैं. फिंचर एक सर्वे का हवाला देते हुए कहती हैं कि वास्तव में चार महानगरों में महिलाओं ने 70 फीसदी मकानों की खरीद की है. ऐसा करने के बावजूद उनके नाम केवल 30 फीसदी मकानों के स्वामी के बतौर कागजात में दर्ज हैं जिससे ''जायदाद के स्वामित्व में भारी लैंगिक अंतर पैदा हो गया है.''